Νέο κρούσμα κορονοϊού εντοπίστηκε στη Θεσσαλονίκη. Πρόκειται για γυναίκα εκπαιδευτικό που είναι φίλη με την 38χρονη που νοσηλεύεται στο ΑΧΕΠΑ.

Το πέμπτο κρούσμα κορονοϊού στην Ελλάδα επιβεβαιώθηκε το βράδυ του Σαββάτου (29.02.2020). Πρόκειται για γυναίκα εκπαιδευτικό που ζει στη Θεσσαλονίκη και είναι φίλη της 38χρονης, η οποία ήταν η πρώτη που διαγνώστηκε με κορονοϊό στην Ελλάδα. Σύμφωνα με πληροφορίες νοσηλεύεται στο ΑΧΕΠΑ με ήπια συμπτώματα.

Μέχρι στιγμής τα κρούσματα ήταν τέσσερα, δύο στην Αθήνα και δύο στη Θεσσαλονίκη. Το πρώτο κρούσμα στην Ελλάδα ήταν αυτό της 38χρονης, η οποία ζει στη Θεσσαλονίκη. Στη συνέχεια βρέθηκε θετικό στον κορονοϊό και το παιδί της.

Ακολούθησε το τρίτο κρούσμα και πρώτο στην Αθήνα. Ήταν αυτό της 40χρονης από το Μαρούσι που νοσηλεύεται στο “Αττικόν”. Στο ίδιο νοσοκομείο νοσηλεύεται και η 36χρονη, που ήταν το τέταρτο κρούσμα κορονοϊού στη χώρα μας.

Αρνητικά και τα τέσσερα δείγματα των Κρητικών που πήγαν Βενιζέλειο

Στο μεταξύ, σύμφωνα με την διοικήτρια της 7ης ΥΠΕ Κρήτης, Λένα Μπορμπουδάκη λίγο μετά τις 20.00 βγήκαν αρνητικά τα αποτελέσματα από το Ιολογικό Εργαστήριο της Ιατρικής Σχολής του Πανεπιστημίου Κρήτης, για τους τέσσερις Κρητικούς που πήγαν οικειοθελώς να εξεταστούν.

“Ενημερώθηκα πριν λίγο από τον επικεφαλής του Ιολογικού Εργαστηρίου της Ιατρικής Σχολής του Πανεπιστημίου Κρήτης ότι τα τέσσερα δείγματα που είχαν ληφθεί είναι αρνητικά”, τόνισε μιλώντας στο cretapost η κ. Μπορμπουδάκη, η οποία παράλληλα τόνισε πως το Ιολογικό Εργαστήριο σήμερα ξεκίνησε κι επίσημα την λειτουργία του με αυτά τα τέσσερα δείγματα.

Επίσης, αρνητικό ήταν και το κρούσμα της Κεφαλονιάς.

Το βράδυ του Σαββάτου μεταφέρθηκε στο Πανεπιστημιακό Νοσοκομείο Πατρών ένα ανδρόγυνο για εξέταση, καθώς πρόσφατα είχε επιστρέψει από την Ιταλία.